Discovery Life-premie hoër vir dié wat entstof weierDiegene wat nie ingeënt wil word teen Covid-19 nie, kan ‘n hoër premie by Discovery Life verwag. (Foto: Michele Spatari/AFP) Die lewensversekeraar Discovery Life sê nuwe kliënte wat nie die entstof teen Covid-19 wil ontvang nie, kan weens ŉ verhoogde risiko hoër premies vir hul lewensversekering moet betaal. Die besluit tree in werking vir polisse wat na 29 Julie uitgeneem word. Weiering om teen die koronavirus ingeënt te word, gaan volgens die maatskappy voortaan dieselfde hanteer word as rook of leefstylsiektes soos diabetes, waarvoor ŉ hoër premie gevra word. Die premie kan aangepas word sou die kliënt besluit om later wel die entstof te ontvang. “Covid-19 het alle vlakke van ons samelewing geraak en het eise van kliënte van alle profiele verander. Duidelike neigings het egter die afgelope jaar na vore gekom. Dit hou verband met geslag, ouderdom, leefstylkeuses, komorbiditeite en beroepe wat die getal en erns van Covid-19-eise beïnvloed,” sê Riaan van Reenen, uitvoerende hoof van Discovery Life. Die maatskappy sê sterftesyfers styg ook ver bo die gemiddeld wanneer ŉ kliënt positief toets vir Covid-19. “Ons navorsing wys middeljarige kliënte het die hoogste relatiewe styging in sterfgevaar nadat hulle Covid-19 opdoen. Die relatiewe sterfgevaar is die hoogste vir mense in hulle middel-40’s, wat benadruk dat die gevare om Covid-19 op te doen nie in enige ouderdomsgroep geïgnoreer kan word nie,” sê Van Reenen. Discovery Life sê indien hulle kliënte ŉ gesonde leefstyl volg, dit besparings op die lange duur beteken. Dié besparings kan dan weer aan ŉ kliënt deurgegee word. Dieselfde beginsel geld vir inentings omdat dit tot gesonder kliënte lei. “Ons interne data dui aan dat die gemiddelde 75-jarige wat ten volle ingeënt is, dieselfde gevaar het om weens Covid-19 te sterf as ŉ tipiese 40-jarige wat nié ingeënt is nie,” sê Van Reenen. Die versekeraar sê inentings is ook uiters doeltreffend om hospitaalopnames te verhoed. Die maatskappy sal kliënte wat ingeënt word, deur sy PayBack-program beloon. Die bepaling geld vir die status van die hoofkliënt.